ТхакIуэ Iэзэ, усакIуэ, журналист, гъэсакIуэ
Къэбэрдей-Балъкъэрым щэнхабзэмкIэ щIыхь зиIэ и лэжьакIуэ, КъБР-м и Совет Нэхъыщхьэм и щIыхь тхылъыр зыхуагъэфэща, республикэм и Журналистхэм я зэгухьэныгъэм и саугъэтым и лауреат Хьэх Сэфарбий накъыгъэм и 20-м и ныбжьыр илъэс 80 ирикъуащ.
ТхакIуэнымрэ журналист IэщIагъэмрэ илъэс куэдкIэ зэкIуу езыхьэкIа Хьэх Сэфарбий а IэнатIитIми лъагъуэ бгъуфIэ щыпхишын хузэфIэкIащ. Лъэпкъ усыгъэми прозэми абы и цIэр щыпэрытщ, ауэ псом хуэмыдэу цIыхухэм фIыуэ ялъагъу гушыIэр и лъабжьэу гъащIэм къыхиха теплъэгъуэ кIэщIхэр. Псори зэхэту Сэфарбий тхылъ 20-м щIигъу и Iэдакъэ къыщIэкIащ.
«Пэрытыр ипэ итракъым, зи ужь къриIуэIарщ», — жеIэ адыгэм. Хьэх Сэфарбий лъэпкъ литературэм и къэкIуэнум и гуащIэшхуэ хилъхьащ. Ар илъэс тIощIкIэ зи унафэщIу щыта «Шыхулъагъуэ» литературэ хасэм тхэн щIэзыдзагъащIэхэр а IэнатIэм и щэхухэм щыхуигъасэрт. Псоми зэфэзэщу тхакIуэ-усакIуэ къахэмыкIами, псалъэм и IэфIымрэ, абы и къэгъэсэбэпыкIэмрэ яригъэщIащ, литературэр фIыуэ яригъэлъагъун хузэфIэкIащ.
ТхакIуэ, усакIуэ, журналист, гъэсакIуэ Iэзэ, ди нэхъыжьыфI Хьэх Сэфарбий дохъуэхъу, и къалэмыр мыубзэщхъуу, узыншагъэр и бэу, гукъыдэж щымыщIэу, и пщIэ лъагэм хэхъуэу иджыри илъэс куэдкIэ лъэпкъым хуэлэжьэну, и тхыгъэщIэхэмкIэ щIэджыкIакIуэхэр игъэгуфIэну.
«Адыгэ псалъэ» газетым и редакцэ.
